Document ID: /roh_data/filtered/fineweb-2-filterrobots_roh.jsonl.gz/70179

La chasa da medias Ringier ch'edescha tranter auter il «Blick» vul surlavurar ses principis da la direcziun e sias lingias publicisticas. Quai communitgescha la chasa editura. Da nov duai il schefredactur dal Blick esser suttamess directamain al Editur Michael Ringier, e betg pli a CEO Marc Walder.
La decisiun saja crudada suenter ch'igl è vegnì rapportà davart las stretgas relaziuns tranter il CEO da Ringier Marc Walder ed il departament da sanadad dad Alain Berset.
Surdada dad infurmaziuns confidenzialas a Marc Walder
L'ulteriur schef da communicaziun Peter Lauener ha regularmain infurmà ordavant il schef da Ringier, che dat ora il «Blick», davart mesiras cunter la pandemia. Quai pretenda la «Schweiz am Wochenende», e sa basa sin retschertgas d'in investigader spezial da la Confederaziun. Uschia haja il schef da communicaziun per exempel infurmà davart l'acquisiziun da vaccin.
Las retschertgas da l'investigader spezial pertutgan er suspects ch'igl haja dà fatschentas d'insider en connex cun la pandemia.
Tenor la «Schweiz am Wochenende» munta questa nova orientaziun er ch'il CEO Marc Walder perda influenza. Ringier communitgescha entant ch'il cussegl d'administaziun stettia vinavant davos Walder.